作者:杜甫
標題:贈蜀僧閭丘師兄
內容:大師銅梁秀，籍籍名家孫。嗚呼先博士，炳靈精氣奔。惟昔武皇后，臨軒禦乾坤。多士盡儒冠，墨客藹雲屯。當時上紫殿，不獨卿相尊。世傳閭丘筆，峻極逾昆侖。鳳藏丹霄暮，龍去白水渾。青熒雪嶺東，碑碣舊制存。斯文散都邑，高價越璵璠。晚看作者意，妙絕與誰論。吾祖詩冠古，同年蒙主恩。豫章夾日月，歲久空深根。小子思疏闊，豈能達詞門。窮愁一揮淚，相遇即諸昆。我住錦官城，兄居祇樹園。地近慰旅愁，往來當丘樊。天涯歇滯雨，粳稻臥不翻。漂然薄遊倦，始與道侶敦。景晏步修廊，而無車馬喧。夜闌接軟語，落月如金盆。漠漠世界黑，驅車爭奪繁。惟有摩尼珠，可照濁水源。